Η οδηγία εφαρμόζεται σε αντικείμενα, όπως καλλυντικά και υγρά προϊόντα οικιακής χρήσης, τα οποία δεν τρώγονται, όμως λόγω του σχήματος, της οσμής, του χρώματος, της όψης, της συσκευασίας, της σήμανσης ή του μεγέθους τους θα μπορούσε να θεωρηθεί ότι τρώγονται. Τα παιδιά είναι ιδιαιτέρως επιρρεπή και θα μπορούσαν να μπουν στον πειρασμό να φάνε τα εν λόγω προϊόντα. Οι χώρες της Ευρωπαϊκής Ένωσης (ΕΕ) πρέπει: να λάβουν όλα τα αναγκαία μέτρα ώστε να απαγορεύσουν την πώληση, εισαγωγή, εξαγωγή και κατασκευή των προϊόντων που καλύπτονται από τη νομοθεσία· να ελέγχουν ότι τέτοια επικίνδυνα προϊόντα δεν πωλούνται στην επικράτειά τους· να αποσύρουν από την αγορά όσα προϊόντα πωλούνται και να ενημερώσουν την Ευρωπαϊκή Επιτροπή για το προϊόν και τον λόγο για αυτήν την απόφαση. Η Επιτροπή πρέπει να ενημερώσει όλες τις άλλες κυβερνήσεις της ΕΕ για αυτήν την απόφαση όσο το δυνατό συντομότερα. Έως τις 26 Ιουνίου 1989 και βάσει έκθεσης της Επιτροπής για την εφαρμογή της νομοθεσίας, οι κυβερνήσεις της ΕΕ έπρεπε να αποφασίσουν κατά πόσον η οδηγία θα έπρεπε να επεκταθεί ώστε να καλύπτει και άλλα επικίνδυνα προϊόντα. Στις 3 Δεκεμβρίου 2001, οι κυβερνήσεις της ΕΕ και το Ευρωπαϊκό Κοινοβούλιο συμφώνησαν για μια νομοθετική πράξη σχετικά με τη γενική ασφάλεια των προϊόντων που απαιτεί από τους κατασκευαστές να διασφαλίζουν ότι τα προϊόντα τους είναι ασφαλή πριν τα πουλήσουν.